กรุงไทยลุยเอ็มเอไอ
ออกRMFกองใหม่ดักเงินปลายปีมั่นใจไตรมาสสุดท้ายหุ้นไทยสดใส
18 ก.ย. 2555

ออกRMFกองใหม่ดักเงินปลายปีมั่นใจไตรมาสสุดท้ายหุ้นไทยสดใส
บลจ.กรุงไทย ออกกองทุน RMF ดักเงินลงทุนปลายปี เปิดช่องลงทุนหุ้นในตลาด เอ็ม เอ ไอ มั่นใจไตรมาสสุดท้ายหุ้นไทยวิ่งฉิว
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย เปิดเผยว่า วันที่ 17 ก.ย. ถึง 1 ต.ค.นี้จะเปิดขายกองทุนเปิดกรุงไทย ซีเล็คทีฟ อิควิตี้ เพื่อการเลี้ยงชีพ ซึ่งมีนโยบายลงทุนหุ้นไม่น้อยกว่า 65% โดยลงทุนทั้งในตลาดหลักทรัพย์แห่งประเทศไทยและตลาดหลักทรัพย์ เอ็ม เอ ไอ และที่เหลือลงทุนในตราสารหนี้ ซึ่งเน้นบริหารแบบเชิงรุก โดยผู้จัดการกองทุนจะปรับน้ำหนักการลงทุนในหุ้นแต่ละตัวให้เหมาะสมกับสถานการณ์
“ช่วงนี้นักลงทุนส่วนใหญ่เริ่มทยอยลงทุนในกองทุนเพื่อการประหยัดภาษี ทั้งกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF) เราจึงถือโอกาสเปิดขายกองทุนนี้ นอกจากนี้บริษัทเห็นโอกาสในการลงทุนท่ามกลางภาวะเศรษฐกิจที่ผันผวน เพราะในช่วงที่ผ่านมา มีหลายบริษัทที่มีความสามารถในการทำกำไร และมีอัตราการเจริญเติบโตที่ดี กองทุนนี้จึงตั้งมาเพื่อเน้นลงทุนหุ้นในกลุ่มดังกล่าว โดยร่วมมือกับฝ่ายวิจัยของบริษัทอย่างใกล้ชิดเพื่อให้พอร์ตการลงทุนมีผลการดำเนินงานอย่างมีประสิทธิภาพ และเหมาะกับการลงทุนระยะยาว” นายสมชัย กล่าว
นายสมชัย ยังกล่าวอีกว่า ภาวะหุ้นในไตรมาสสุดท้ายของปีนี้ มีแนวโน้มที่สดใส หลังจากได้รับปัจจัยสนับสนุนจากกรณีที่ธนาคารกลางยุโรป (ECB) ประกาศแนวทางในการแก้ไขปัญหาหนี้สาธารณะในยุโรปที่ชัดเจนมากยิ่งขึ้น เมื่อวันที่ 6 ก.ย.ที่ผ่านมา รวมถึงมาตรการแก้ไขปัญหาเศรษฐกิจของสหรัฐ ซึ่งประกาศออกมาเมื่อวันที่ 13 ก.ย. ส่งผลให้มีเงินลงทุนไหลเข้ามาลงทุนในสินทรัพย์เสี่ยงมากขึ้น ทำให้บรรยากาศการลงทุนเป็นไปในทิศทางที่ดี 
“ภาวะเศรษฐกิจในประเทศแม้จะได้รับผลกระทบจากปัญหาเศรษฐกิจโลกที่ชะลอตัวในช่วงที่ผ่านมา แต่ยังคงได้รับผลดีจากมาตรการกระตุ้นเศรษฐกิจ ที่ดำเนินการอย่างต่อเนื่อง เช่น การขึ้นค่าจ้างขั้นต่ำ โครงการก่อสร้างสาธารณูปโภคขนาดใหญ่ ในขณะที่ยอดการขายบ้านและที่อยู่อาศัยที่ยังคงขยายตัวได้ดี ซึ่งปัจจัยสนับสนุนเหล่านี้เป็นส่วนช่วยผลักดันให้ภาวะเศรษฐกิจ และการลงทุนภายในประเทศมีความแข็งแกร่งและมีแนวโน้มเติบโตอย่างต่อเนื่อง โดยบริษัทยังคงมองดัชนีหุ้นไทยมีแนวโน้มเป็นบวกและมีโอกาสปรับตัวขึ้นสู่ระดับ 1,300 จุดได้ในสิ้นปีนี้” นายสมชัย กล่าว